CELEX: 32022R0203
Language: el
Date: 2022-02-14 00:00:00
Title: Εκτελεστικός κανονισμός (ΕΕ) 2022/203 της Επιτροπής της 14ης Φεβρουαρίου 2022 για την τροποποίηση του κανονισμού (ΕΕ) αριθ. 748/2012 όσον αφορά τα συστήματα διαχείρισης και τα συστήματα αναφοράς περιστατικών που πρέπει να θεσπιστούν από τις αρμόδιες αρχές, και για τη διόρθωση του κανονισμού (ΕΕ) αριθ. 748/2012 όσον αφορά την έκδοση πιστοποιητικών επιθεώρησης της αξιοπλοΐας

15.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 33/46
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/203 ΤΗΣ ΕΠΙΤΡΟΠΗΣ
         της 14ης Φεβρουαρίου 2022
         για την τροποποίηση του κανονισμού (ΕΕ) αριθ. 748/2012 όσον αφορά τα συστήματα διαχείρισης και τα συστήματα αναφοράς περιστατικών που πρέπει να θεσπιστούν από τις αρμόδιες αρχές, και για τη διόρθωση του κανονισμού (ΕΕ) αριθ. 748/2012 όσον αφορά την έκδοση πιστοποιητικών επιθεώρησης της αξιοπλοΐας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 62 παράγραφοι 14 και 15,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 748/2012 της Επιτροπής (2) καθορίζει τις κοινές τεχνικές απαιτήσεις σχετικά με τον σχεδιασμό και την παραγωγή πολιτικών αεροσκαφών, καθώς και των κινητήρων, ελίκων και εξαρτημάτων που τοποθετούνται σε αυτά.
                  
               
                     (2)
                  
                  
                     Σύμφωνα με το σημείο 3.1 στοιχείο β) του παραρτήματος II του κανονισμού (ΕΕ) 2018/1139, οι εγκεκριμένοι φορείς σχεδιασμού και παραγωγής πολιτικών αεροσκαφών, καθώς και κινητήρων, ελίκων και εξαρτημάτων που τοποθετούνται σε αυτά, πρέπει, ανάλογα με το είδος δραστηριότητας και το μέγεθος του φορέα, να εφαρμόζουν και να διατηρούν σύστημα διαχείρισης, ώστε να διασφαλίζουν τη συμμόρφωσή τους με τις βασικές απαιτήσεις του εν λόγω παραρτήματος, να χειρίζονται τους κινδύνους ασφάλειας και να επιδιώκουν τη συνεχή βελτίωση του εν λόγω συστήματος.
                  
               
                     (3)
                  
                  
                     Σύμφωνα με το παράρτημα 19 της σύμβασης για τη Διεθνή Πολιτική Αεροπορία, η οποία υπογράφηκε στο Σικάγο στις 7 Δεκεμβρίου 1944 (στο εξής: Σύμβαση του Σικάγου), οι αρμόδιες αρχές πρέπει να απαιτούν από τους εγκεκριμένους φορείς σχεδιασμού και παραγωγής να εφαρμόζουν σύστημα διαχείρισης της ασφάλειας.
                  
               
                     (4)
                  
                  
                     Ως εκ τούτου, θα πρέπει να θεσπιστεί σύστημα διαχείρισης για όλους τους εγκεκριμένους φορείς σχεδιασμού και παραγωγής που εμπίπτουν στο πεδίο εφαρμογής του παραρτήματος I του κανονισμού (ΕΕ) αριθ. 748/2012, προκειμένου να συμμορφώνονται με τα διεθνή πρότυπα και τις συνιστώμενες πρακτικές του Διεθνούς Οργανισμού Πολιτικής Αεροπορίας (ΔΟΠΑ) που καθορίζονται στο παράρτημα 19 της σύμβασης του Σικάγου.
                  
               
                     (5)
                  
                  
                     Όλοι οι εγκεκριμένοι φορείς σχεδιασμού και παραγωγής υποχρεούνται να θεσπίσουν σύστημα αναφοράς περιστατικών. Ως εκ τούτου, οι διατάξεις του παραρτήματος I του κανονισμού (ΕΕ) αριθ. 748/2012 θα πρέπει να τροποποιηθούν ώστε να διασφαλιστεί η θέσπιση του συστήματος αναφοράς περιστατικών ως μέρους του συστήματος διαχείρισης των φορέων, καθώς και η εναρμόνιση των απαιτήσεων με τις απαιτήσεις του κανονισμού (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου (3).
                  
               
                     (6)
                  
                  
                     Θα πρέπει να προβλεφθεί επαρκής μεταβατική περίοδος ώστε να μπορέσουν οι φορείς σχεδιασμού και παραγωγής να διασφαλίσουν τη συμμόρφωσή τους με τους νέους κανόνες και τις διαδικασίες που θεσπίζονται με τον παρόντα κανονισμό.
                  
               
                     (7)
                  
                  
                     Κατά συνέπεια, θα πρέπει να τροποποιηθεί ο κανονισμός (ΕΕ) αριθ. 748/2012.
                  
               
                     (8)
                  
                  
                     Με τον κατ’ εξουσιοδότηση κανονισμό (ΕΕ) 2021/699 της Επιτροπής (4), αντικαταστάθηκε το στοιχείο γ) της παραγράφου 21.B.325 προκειμένου να καθοριστεί σε ποιες περιπτώσεις η αρμόδια αρχή του κράτους μέλους νηολόγησης, πέραν του πιστοποιητικού αξιοπλοΐας που αναφέρεται στην παράγραφο 21.B.325 στοιχεία α) και β), θα πρέπει επίσης να εκδίδει πιστοποιητικό επιθεώρησης της αξιοπλοΐας, λαμβάνοντας υπόψη αν το Μέρος-Μ ή το Μέρος-ML του κανονισμού (ΕΕ) αριθ. 1321/2014 της Επιτροπής (5) εφαρμοζόταν στο υπό εξέταση αεροσκάφος. Ωστόσο, το εγκριθέν κείμενο δεν αντιμετώπισε δεόντως την περίπτωση των νέων αεροσκαφών. Κατά συνέπεια, θα πρέπει να διορθωθεί ο κανονισμός (ΕΕ) αριθ. 748/2012.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη 04/2020 (6) του Οργανισμού της Ευρωπαϊκής Ένωσης για την Ασφάλεια της Αεροπορίας, που υποβλήθηκε δυνάμει του άρθρου 76 παράγραφος 1 του κανονισμού (ΕΕ) 2018/1139.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 παράγραφος 1 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) αριθ. 748/2012 τροποποιείται ως εξής:
            
                        1)
                     
                     
                        στο άρθρο 9 προστίθενται οι ακόλουθες παράγραφοι:
                        
                           «5.   Κατά παρέκκλιση από την παράγραφο 21.B.225 στοιχείο δ) σημεία 1 και 2 του παραρτήματος I (μέρος 21), φορέας παραγωγής που είναι κάτοχος έγκυρου πιστοποιητικού έγκρισης το οποίο έχει εκδοθεί σύμφωνα με το παράρτημα I (μέρος 21) μπορεί να διορθώσει, έως τις 7 Μαρτίου 2025, τυχόν ευρήματα μη συμμόρφωσης σε σχέση με τις απαιτήσεις του παραρτήματος I που θεσπίστηκαν με τον εκτελεστικό κανονισμό (ΕΕ) 2022/203 της Επιτροπής (*1).
                           Εάν μετά τις 7 Μαρτίου 2025 ο φορέας δεν έχει διευθετήσει τα εν λόγω ευρήματα, το πιστοποιητικό έγκρισης ανακαλείται, περιορίζεται ή αναστέλλεται εν όλω ή εν μέρει.
                        
                        
                           6.   Κατά παρέκκλιση από την παράγραφο 21.B.125 στοιχείο δ) σημεία 1 και 2 του παραρτήματος I (μέρος 21), φορέας που παράγει προϊόντα, εξαρτήματα ή εξοπλισμό χωρίς πιστοποιητικό έγκρισης και είναι κάτοχος έγκυρου εγγράφου συμφωνίας το οποίο έχει εκδοθεί σύμφωνα με το παράρτημα I (μέρος 21) μπορεί να διορθώσει, έως τις 7 Μαρτίου 2025, τυχόν ευρήματα μη συμμόρφωσης σε σχέση με τις απαιτήσεις του παραρτήματος I που θεσπίστηκαν με τον εκτελεστικό κανονισμό (ΕΕ) 2022/203.
                           Εάν μετά τις 7 Μαρτίου 2025 ο φορέας δεν έχει διευθετήσει τα εν λόγω ευρήματα, το έγγραφο συμφωνίας ανακαλείται, περιορίζεται ή αναστέλλεται εν όλω ή εν μέρει.
                        
                        
                           (*1)  Εκτελεστικός κανονισμός (ΕΕ) 2022/203 της Επιτροπής, της 14ης Φεβρουαρίου 2022, για την τροποποίηση του κανονισμού (ΕΕ) αριθ. 748/2012 όσον αφορά τα συστήματα διαχείρισης και τα συστήματα αναφοράς περιστατικών που πρέπει να θεσπιστούν από τις αρμόδιες αρχές, και για τη διόρθωση του κανονισμού (ΕΕ) αριθ. 748/2012 όσον αφορά την έκδοση πιστοποιητικών επιθεώρησης της αξιοπλοΐας (ΕΕ L 33 της 15.2.2022, σ. 46)»."
                        
                     
                  
                        2)
                     
                     
                        Το παράρτημα I τροποποιείται σύμφωνα με το παράρτημα I του παρόντος κανονισμού.
                     
                  
         
            Άρθρο 2
            Το παράρτημα I του κανονισμού (ΕΕ) αριθ. 748/2012 διορθώνεται σύμφωνα με το παράρτημα II του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 7 Μαρτίου 2023, εξαιρουμένου του άρθρου 2, το οποίο εφαρμόζεται από τις 7 Μαρτίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 14 Φεβρουαρίου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Κανονισμός (ΕΕ) αριθ. 748/2012 της Επιτροπής, της 3ης Αυγούστου 2012, σχετικά με τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (ΕΕ L 224 της 21.8.2012, σ. 1).
         
            (3)  Κανονισμός (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την αναφορά, ανάλυση και παρακολούθηση περιστατικών στην πολιτική αεροπορία, την τροποποίηση του κανονισμού (ΕΕ) αριθ. 996/2010 του Ευρωπαϊκού Κοινοβουλίου και του Συμβουλίου και την κατάργηση της οδηγίας 2003/42/ΕΚ του Ευρωπαϊκού Κοινοβουλίου και του Συμβουλίου και των κανονισμών της Επιτροπής (ΕΚ) αριθ. 1321/2007 και (ΕΚ) αριθ. 1330/2007 (ΕΕ L 122 της 24.4.2014, σ. 18).
         
            (4)  Κατ’ εξουσιοδότηση κανονισμός (ΕΕ) 2021/699 της Επιτροπής, της 21ης Δεκεμβρίου 2020, για την τροποποίηση και τη διόρθωση του κανονισμού (ΕΕ) αριθ. 748/2012 όσον αφορά τις οδηγίες διαρκούς αξιοπλοΐας, την παραγωγή εξαρτημάτων που προορίζονται για χρήση κατά τη συντήρηση και την εξέταση πτυχών σχετικών με τη γήρανση των αεροσκαφών κατά την πιστοποίηση (ΕΕ L 145 της 28.4.2021, σ. 1).
         
            (5)  Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014 , για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 362 της 17.12.2014, σ. 1).
         
            (6)  https://www.easa.europa.eu/document-library/opinions
      
      
         
            ΠΑΡΑΡΤΗΜΑ I
            Το μέρος 21του παραρτήματος I του κανονισμού (ΕΕ) αριθ. 748/2012 τροποποιείται ως εξής:
            
                        1)
                     
                     
                        η παράγραφος 21.1 αντικαθίσταται από το ακόλουθο κείμενο:
                        «21.1.   Αρμόδια αρχή
                        
                        Για τους σκοπούς του παρόντος παραρτήματος, η αρμόδια αρχή είναι:
                        
                                    α)
                                 
                                 
                                    για την ενότητα A, τμήμα Α,
                                    
                                                1.
                                             
                                             
                                                για φορείς σχεδιασμού, ο Οργανισμός·
                                             
                                          
                                                2.
                                             
                                             
                                                για φορείς παραγωγής που έχουν την κύρια εγκατάστασή τους σε έδαφος για το οποίο είναι αρμόδιο κράτος μέλος σύμφωνα με τη σύμβαση για τη Διεθνή Πολιτική Αεροπορία, η οποία υπογράφηκε στο Σικάγο στις 7 Δεκεμβρίου 1944 (στο εξής: Σύμβαση του Σικάγου), η αρχή που καθορίζεται από το εν λόγω κράτος μέλος ή από άλλο κράτος μέλος σύμφωνα με το άρθρο 64 του κανονισμού (ΕΕ) 2018/1139, ή ο Οργανισμός, εάν η αρμοδιότητα έχει ανακατανεμηθεί στον Οργανισμό σύμφωνα με το άρθρο 64 ή το άρθρο 65 του κανονισμού (ΕΕ) 2018/1139·
                                             
                                          
                                                3.
                                             
                                             
                                                για φορείς παραγωγής που έχουν την κύρια εγκατάστασή τους εκτός εδάφους για το οποίο είναι αρμόδιο κράτος μέλος σύμφωνα με τη σύμβαση του Σικάγου, ο Οργανισμός·
                                             
                                          
                              
                                    β)
                                 
                                 
                                    για την ενότητα Α, τμήματα Β, Δ, Ε, Ι, ΙΑ, ΙΓ, ΙΕ και ΙΖ, ο Οργανισμός·
                                 
                              
                                    γ)
                                 
                                 
                                    για την ενότητα A, τμήματα ΣΤ και Ζ:
                                    
                                                1.
                                             
                                             
                                                για φυσικά ή νομικά πρόσωπα που έχουν την κύρια εγκατάστασή τους σε έδαφος για το οποίο είναι αρμόδιο κράτος μέλος σύμφωνα με τη σύμβαση του Σικάγου, η αρχή που καθορίζεται από το εν λόγω κράτος μέλος ή από άλλο κράτος μέλος σύμφωνα με το άρθρο 64 του κανονισμού (ΕΕ) 2018/1139, ή ο Οργανισμός εάν η αρμοδιότητα έχει ανακατανεμηθεί στον Οργανισμό σύμφωνα με το άρθρο 64 ή, όσον αφορά το τμήμα Ζ, το άρθρο 65 του κανονισμού (ΕΕ) 2018/1139·
                                             
                                          
                                                2.
                                             
                                             
                                                για φυσικά ή νομικά πρόσωπα που έχουν την κύρια εγκατάστασή τους εκτός εδάφους για το οποίο είναι αρμόδιο κράτος μέλος σύμφωνα με τη σύμβαση του Σικάγου, ο Οργανισμός·
                                             
                                          
                              
                                    δ)
                                 
                                 
                                    για την ενότητα A, τμήματα Η και Θ, η αρχή που καθορίζεται από το κράτος μέλος στο οποίο είναι νηολογημένο ή θα νηολογηθεί το αεροσκάφος:
                                 
                              
                                    ε)
                                 
                                 
                                    για την ενότητα A, τμήμα IΣΤ:
                                    
                                                1.
                                             
                                             
                                                για αεροσκάφη νηολογημένα σε κράτος μέλος, η αρχή την οποία έχει ορίσει το κράτος μέλος νηολόγησης·
                                             
                                          
                                                2.
                                             
                                             
                                                για τα μη νηολογημένα αεροσκάφη, η αρχή την οποία έχει ορίσει το κράτος μέλος που καθόρισε τα σήματα αναγνώρισης·
                                             
                                          
                                                3.
                                             
                                             
                                                για την έγκριση των συνθηκών πτήσης που συνδέονται με την ασφάλεια σχεδιασμού, ο Οργανισμός.»·
                                             
                                          
                              
                  
                        2)
                     
                     
                        προστίθεται η ακόλουθη παράγραφος 21.2:
                        «21.2.   Πεδίο εφαρμογής
                        
                        Στην ενότητα Α του παρόντος παραρτήματος καθορίζονται οι διατάξεις που θεσπίζουν τα δικαιώματα και τις υποχρεώσεις του αιτούντος και των κατόχων οιουδήποτε εκδοθέντος ή προς έκδοση πιστοποιητικού, σύμφωνα με το παρόν παράρτημα.
                        Στην ενότητα Β του παρόντος παραρτήματος καθορίζονται οι όροι διεξαγωγής των καθηκόντων πιστοποίησης, εποπτείας και επιβολής, καθώς και οι απαιτήσεις για το σύστημα διοίκησης και διαχείρισης με τις οποίες πρέπει να συμμορφώνεται η αρχή που είναι αρμόδια για την εφαρμογή της ενότητας Α του παρόντος παραρτήματος.»·
                     
                  
                        3)
                     
                     
                        η παράγραφος 21.B.5 απαλείφεται·
                     
                  
                        4)
                     
                     
                        προστίθενται οι ακόλουθες παράγραφοι 21.B.10 και 21.B.15:
                        «21.B.10   Τεκμηρίωση εποπτείας
                        
                        Η αρμόδια αρχή παρέχει κάθε νομοθετική πράξη, πρότυπο, κανόνα, τεχνική έκδοση και συναφές έγγραφο στο σχετικό προσωπικό ώστε αυτό να μπορεί να ασκεί τα καθήκοντά του και να εκπληρώνει τις υποχρεώσεις του.
                        21.B.15   Παροχή πληροφοριών στον Οργανισμό
                        
                        
                                    α)
                                 
                                 
                                    Η αρμόδια αρχή του κράτους μέλους ενημερώνει τον Οργανισμό σε περίπτωση τυχόν σημαντικών προβλημάτων σε σχέση με την εφαρμογή του κανονισμού (ΕΕ) 2018/1139 και των κατ’ εξουσιοδότηση και εκτελεστικών πράξεών του εντός 30 ημερών από τη στιγμή κατά την οποία η αρμόδια αρχή έλαβε γνώση του προβλήματος.
                                 
                              
                                    β)
                                 
                                 
                                    Με την επιφύλαξη του κανονισμού (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου και των κατ’ εξουσιοδότηση και εκτελεστικών πράξεών του, η αρμόδια αρχή του κράτους μέλους παρέχει στον Οργανισμό, το συντομότερο δυνατόν, οποιεσδήποτε πληροφορίες σημαντικές για την ασφάλεια που απορρέουν από τις αναφορές περιστατικών που αποθηκεύονται στην εθνική βάση δεδομένων της σύμφωνα με το άρθρο 6 παράγραφος 6 του κανονισμού (ΕΕ) αριθ. 376/2014.»·
                                 
                              
                  
                        5)
                     
                     
                        η παράγραφος 21.B.20 αντικαθίσταται από το ακόλουθο κείμενο:
                        «21.B.20   Άμεση αντίδραση σε πρόβλημα ασφάλειας
                        
                        
                                    α)
                                 
                                 
                                    Με την επιφύλαξη του κανονισμού (ΕΕ) αριθ. 376/2014 του Ευρωπαϊκού Κοινοβουλίου και του Συμβουλίου και των κατ’ εξουσιοδότηση και εκτελεστικών πράξεών του, η αρμόδια αρχή εφαρμόζει σύστημα για τη δέουσα συλλογή, ανάλυση και διάδοση πληροφοριών σχετικών με την ασφάλεια.
                                 
                              
                                    β)
                                 
                                 
                                    Ο Οργανισμός εφαρμόζει σύστημα για τη δέουσα ανάλυση κάθε σχετικής με την ασφάλεια πληροφορίας που λαμβάνει, και παρέχει στην αρμόδια αρχή των κρατών μελών και στην Επιτροπή, χωρίς αδικαιολόγητη καθυστέρηση, κάθε πληροφορία, καθώς και συστάσεις ή διορθωτικά μέτρα που πρέπει να ληφθούν, τα οποία τους είναι αναγκαία για την έγκαιρη αντίδραση σε πρόβλημα ασφάλειας που αφορά προϊόντα, εξαρτήματα, εξοπλισμό, πρόσωπα ή φορείς που υπόκεινται στον κανονισμό (ΕΕ) 2018/1139 και τις κατ’ εξουσιοδότηση και εκτελεστικές πράξεις του.
                                 
                              
                                    γ)
                                 
                                 
                                    Μόλις η αρμόδια αρχή λάβει τις πληροφορίες κατά τα στοιχεία α) και β), λαμβάνει επαρκή μέτρα για την αντιμετώπιση του προβλήματος ασφάλειας.
                                 
                              
                                    δ)
                                 
                                 
                                    Η αρμόδια αρχή κοινοποιεί αμέσως τα μέτρα που λαμβάνονται δυνάμει του στοιχείου γ) σε όλα τα πρόσωπα ή τους φορείς που πρέπει να συμμορφωθούν με αυτά βάσει του κανονισμού (ΕΕ) 2018/1139 και των κατ’ εξουσιοδότηση και εκτελεστικών πράξεών του. Η αρμόδια αρχή του κράτους μέλους κοινοποιεί επίσης τα εν λόγω μέτρα στον Οργανισμό και, όταν απαιτείται συνδυασμένη δράση, στα υπόλοιπα ενδιαφερόμενα κράτη μέλη.»·
                                 
                              
                  
                        6)
                     
                     
                        η παράγραφος 21.B.25 αντικαθίσταται από το ακόλουθο κείμενο:
                        «21.B.25   Σύστημα διαχείρισης
                        
                        
                                    α)
                                 
                                 
                                    Η αρμόδια αρχή θεσπίζει και διατηρεί σύστημα διαχείρισης, το οποίο περιλαμβάνει τουλάχιστον:
                                    
                                                1.
                                             
                                             
                                                τεκμηριωμένες πολιτικές και διαδικασίες για την περιγραφή της οργάνωσής της, των μέσων και των μεθόδων που διαθέτει για την επίτευξη συμμόρφωσης με τον κανονισμό (ΕΕ) 2018/1139 και τις κατ’ εξουσιοδότηση και εκτελεστικές πράξεις του. Οι διαδικασίες επικαιροποιούνται και χρησιμεύουν ως βασικά έγγραφα εργασίας της αρμόδιας αρχής για όλα τα σχετικά καθήκοντά της·
                                             
                                          
                                                2.
                                             
                                             
                                                επαρκές δυναμικό προσωπικού για την εκτέλεση των καθηκόντων της και την εκπλήρωση των υποχρεώσεών της. Εφαρμόζεται σύστημα προγραμματισμού της διαθεσιμότητας του προσωπικού προκειμένου να διασφαλίζεται η δέουσα ολοκλήρωση όλων των καθηκόντων·
                                             
                                          
                                                3.
                                             
                                             
                                                προσωπικό ειδικευμένο στην εκτέλεση των καθηκόντων που του ανατίθενται, το οποίο διαθέτει τις απαραίτητες γνώσεις και πείρα και λαμβάνει αρχική και περιοδική επαναληπτική εκπαίδευση για τη διασφάλιση της διαρκούς επαγγελματικής του επάρκειας·
                                             
                                          
                                                4.
                                             
                                             
                                                επαρκείς εγκαταστάσεις και γραφεία προσωπικού για την εκτέλεση όλων των καθηκόντων που του ανατίθενται·
                                             
                                          
                                                5.
                                             
                                             
                                                λειτουργία παρακολούθησης της συμμόρφωσης του συστήματος διαχείρισης προς τις σχετικές απαιτήσεις και της επάρκειας των διαδικασιών, συμπεριλαμβανομένης της θέσπισης διαδικασίας εσωτερικού ελέγχου και διαδικασίας διαχείρισης των κινδύνων ασφάλειας. Η παρακολούθηση της συμμόρφωσης περιλαμβάνει σύστημα αναφοράς των ευρημάτων ελέγχου στην ανώτατη διοίκηση της αρμόδιας αρχής προκειμένου να διασφαλίζεται η εκτέλεση διορθωτικών ενεργειών όταν είναι απαραίτητο·
                                             
                                          
                                                6.
                                             
                                             
                                                πρόσωπο ή ομάδα προσώπων που φέρει ευθύνη έναντι της ανώτατης διοίκησης της αρμόδιας αρχής για τη λειτουργία παρακολούθησης της συμμόρφωσης.
                                             
                                          
                              
                                    β)
                                 
                                 
                                    Για κάθε πεδίο δραστηριοτήτων, συμπεριλαμβανομένου του συστήματος διαχείρισης, η αρμόδια αρχή διορίζει ένα ή περισσότερα πρόσωπα τα οποία έχουν πλήρη ευθύνη για τη διαχείριση του/των σχετικού/-ών καθήκοντος/-όντων.
                                 
                              
                                    γ)
                                 
                                 
                                    Η αρμόδια αρχή καθιερώνει διαδικασίες συμμετοχής τυχόν άλλων ενδιαφερόμενων αρμόδιων αρχών στην αμοιβαία ανταλλαγή όλων των αναγκαίων πληροφοριών και στην παροχή συνδρομής, είτε αυτές προέρχονται από το ίδιο κράτος μέλος είτε από άλλα κράτη μέλη, συμπεριλαμβανομένων των εξής:
                                    
                                                1.
                                             
                                             
                                                όλων των ευρημάτων που προκύπτουν και των παρεπόμενων μέτρων που λαμβάνονται συνεπεία της εποπτείας προσώπων και φορέων που δραστηριοποιούνται στην επικράτεια κράτους μέλους αλλά έχουν πιστοποιηθεί από την αρμόδια αρχή άλλου κράτους μέλους ή από τον Οργανισμό·
                                             
                                          
                                                2.
                                             
                                             
                                                πληροφοριών που απορρέουν από υποχρεωτική και εκούσια αναφορά περιστατικών, όπως απαιτείται βάσει της παραγράφου 21.A.3A.
                                             
                                          
                              
                                    δ)
                                 
                                 
                                    Αντίγραφο των διαδικασιών που σχετίζονται με το σύστημα διαχείρισης της αρμόδιας αρχής του κράτους μέλους και των τροποποιήσεών τους παρέχεται στον Οργανισμό με σκοπό την τυποποίηση.»·
                                 
                              
                  
                        7)
                     
                     
                        η παράγραφος 21.B.30 αντικαθίσταται από το ακόλουθο κείμενο:
                        «21.B.30   Ανάθεση καθηκόντων σε ειδικευμένους φορείς
                        
                        
                                    α)
                                 
                                 
                                    Η αρμόδια αρχή μπορεί να αναθέτει σε ειδικευμένους φορείς καθήκοντα που αφορούν την αρχική πιστοποίηση ή τη διαρκή εποπτεία προϊόντων και εξαρτημάτων, καθώς και φυσικών ή νομικών προσώπων υποκείμενων στον κανονισμό (ΕΕ) 2018/1139 και τις κατ’ εξουσιοδότηση και εκτελεστικές πράξεις του. Κατά την ανάθεση καθηκόντων, η αρμόδια αρχή διασφαλίζει ότι:
                                    
                                                1.
                                             
                                             
                                                διαθέτει σύστημα για την αρχική και διαρκή αξιολόγηση της συμμόρφωσης του ειδικευμένου φορέα με το παράρτημα VI του κανονισμού (ΕΕ) 2018/1139. Το εν λόγω σύστημα και τα αποτελέσματα των αξιολογήσεων τεκμηριώνονται·
                                             
                                          
                                                2.
                                             
                                             
                                                έχει συνάψει γραπτή συμφωνία με τον ειδικευμένο φορέα, εγκεκριμένη από αμφότερα τα συμβαλλόμενα μέρη στο ενδεδειγμένο διοικητικό επίπεδο, η οποία προβλέπει:
                                                
                                                            i)
                                                         
                                                         
                                                            τα καθήκοντα που πρέπει να εκτελούνται·
                                                         
                                                      
                                                            ii)
                                                         
                                                         
                                                            τις δηλώσεις, τις αναφορές και τα αρχεία που πρέπει να παρέχονται·
                                                         
                                                      
                                                            iii)
                                                         
                                                         
                                                            τις τεχνικές προϋποθέσεις που πρέπει να πληρούνται κατά την εκτέλεση των εν λόγω καθηκόντων·
                                                         
                                                      
                                                            iv)
                                                         
                                                         
                                                            τη σχετική κάλυψη αστικής ευθύνης·
                                                         
                                                      
                                                            v)
                                                         
                                                         
                                                            την προστασία των πληροφοριών που αποκτώνται κατά την εκτέλεση των εν λόγω καθηκόντων.
                                                         
                                                      
                                          
                              
                                    β)
                                 
                                 
                                    Η αρμόδια αρχή διασφαλίζει ότι η διαδικασία εσωτερικού ελέγχου και η διαδικασία διαχείρισης των κινδύνων ασφάλειας που θεσπίζονται σύμφωνα με την παράγραφο 21.B.25 στοιχείο α) σημείο 5 καλύπτουν όλα τα καθήκοντα πιστοποίησης και διαρκούς εποπτείας που εκτελούνται από τον ειδικευμένο φορέα για λογαριασμό της.»·
                                 
                              
                  
                        8)
                     
                     
                        η παράγραφος 21.B.35 αντικαθίσταται από το ακόλουθο κείμενο:
                        «21.B.35   Τροποποιήσεις στο σύστημα διαχείρισης
                        
                        
                                    α)
                                 
                                 
                                    Η αρμόδια αρχή διαθέτει σύστημα εντοπισμού των τροποποιήσεων που επηρεάζουν την ικανότητά της να εκτελεί τα καθήκοντά της και να εκπληρώνει τις υποχρεώσεις της, όπως ορίζονται στον κανονισμό (ΕΕ) 2018/1139 και τις κατ’ εξουσιοδότηση και εκτελεστικές πράξεις του. Το εν λόγω σύστημα παρέχει τη δυνατότητα στην αρμόδια αρχή να λαμβάνει τα μέτρα που είναι αναγκαία για να διασφαλίζει ότι το σύστημα διαχείρισης που διαθέτει παραμένει επαρκές και αποτελεσματικό.
                                 
                              
                                    β)
                                 
                                 
                                    Η αρμόδια αρχή επικαιροποιεί εγκαίρως το σύστημα διαχείρισης που διαθέτει, ώστε να αποτυπώνει κάθε τροποποίηση του κανονισμού (ΕΕ) 2018/1139 και των κατ’ εξουσιοδότηση και εκτελεστικών πράξεών του, προκειμένου να διασφαλίζεται η αποτελεσματική εφαρμογή του.
                                 
                              
                                    γ)
                                 
                                 
                                    Η αρμόδια αρχή του κράτους μέλους κοινοποιεί στον Οργανισμό τροποποιήσεις που επηρεάζουν την ικανότητά της να εκτελεί τα καθήκοντά της και να εκπληρώνει τις υποχρεώσεις της, όπως ορίζονται στον κανονισμό (ΕΕ) 2018/1139 και τις κατ’ εξουσιοδότηση και εκτελεστικές πράξεις του.»·
                                 
                              
                  
                        9)
                     
                     
                        η παράγραφος 21.B.40 απαλείφεται·
                     
                  
                        10)
                     
                     
                        η παράγραφος 21.B.45 απαλείφεται·
                     
                  
                        11)
                     
                     
                        η παράγραφος 21.B.55 αντικαθίσταται από το ακόλουθο κείμενο:
                        «21.B.55   Τήρηση αρχείων
                        
                        
                                    α)
                                 
                                 
                                    Η αρμόδια αρχή καθιερώνει σύστημα τήρησης αρχείων που καθιστά δυνατή την κατάλληλη αποθήκευση, δυνατότητα πρόσβασης και αξιόπιστη ιχνηλασιμότητα:
                                    
                                                1.
                                             
                                             
                                                των τεκμηριωμένων πολιτικών και διαδικασιών του συστήματος διαχείρισης·
                                             
                                          
                                                2.
                                             
                                             
                                                της εκπαίδευσης, των προσόντων και της εξουσιοδότησης του προσωπικού της·
                                             
                                          
                                                3.
                                             
                                             
                                                της ανάθεσης καθηκόντων που καλύπτουν τα στοιχεία που απαιτούνται από την παράγραφο 21.B.30, καθώς και των στοιχείων των καθηκόντων που ανατίθενται·
                                             
                                          
                                                4.
                                             
                                             
                                                των διαδικασιών πιστοποίησης και της διαρκούς εποπτείας πιστοποιημένων φορέων, που περιλαμβάνουν:
                                                
                                                            i)
                                                         
                                                         
                                                            αίτηση έκδοσης πιστοποιητικού, έγκριση, εξουσιοδότηση και έγγραφο συμφωνίας·
                                                         
                                                      
                                                            ii)
                                                         
                                                         
                                                            πρόγραμμα διαρκούς εποπτείας της αρμόδιας αρχής, συμπεριλαμβανομένων όλων των αρχείων αξιολόγησης, ελέγχου και επιθεώρησης·
                                                         
                                                      
                                                            iii)
                                                         
                                                         
                                                            πιστοποιητικά, εγκρίσεις, εξουσιοδοτήσεις και έγγραφα συμφωνίας που έχουν εκδοθεί, συμπεριλαμβανομένων τυχόν αλλαγών αυτών·
                                                         
                                                      
                                                            iv)
                                                         
                                                         
                                                            αντίγραφο του προγράμματος εποπτείας που περιέχει τις ημερομηνίες των προγραμματισμένων ελέγχων και τις ημερομηνίες διεξαγωγής των ελέγχων·
                                                         
                                                      
                                                            v)
                                                         
                                                         
                                                            αντίγραφα όλης της επίσημης αλληλογραφίας·
                                                         
                                                      
                                                            vi)
                                                         
                                                         
                                                            συστάσεις για την έκδοση ή τη διατήρηση πιστοποιητικού, εξουσιοδότησης έγκρισης ή εγγράφου συμφωνίας, λεπτομέρειες των ευρημάτων και των μέτρων που έλαβαν οι φορείς για να διευθετήσουν τα εν λόγω ευρήματα, συμπεριλαμβανομένης της ημερομηνίας περάτωσης, των ενεργειών επιβολής και των παρατηρήσεων·
                                                         
                                                      
                                                            vii)
                                                         
                                                         
                                                            κάθε έκθεση αξιολόγησης, ελέγχου και επιθεώρησης που έχει εκδώσει άλλη αρμόδια αρχή δυνάμει της παραγράφου 21.B.120 στοιχείο δ), της παραγράφου 21.B.221 στοιχείο γ) ή της παραγράφου 21.B.431 στοιχείο γ)·
                                                         
                                                      
                                                            viii)
                                                         
                                                         
                                                            αντίγραφα όλων των εγχειριδίων λειτουργίας, οδηγών ή εγχειριδίων του φορέα, καθώς και των τροποποιήσεών τους·
                                                         
                                                      
                                                            ix)
                                                         
                                                         
                                                            αντίγραφο οποιουδήποτε άλλου εγγράφου εγκεκριμένου από την αρμόδια αρχή·
                                                         
                                                      
                                          
                                                5.
                                             
                                             
                                                των δηλώσεων συμμόρφωσης (Έντυπο 52 του EASA, βλέπε προσάρτημα VIII) και των πιστοποιητικών εγκεκριμένης διάθεσης σε υπηρεσία (Έντυπο 1 του EASA, βλέπε προσάρτημα I) που έχει επικυρώσει για φορείς παραγωγής προϊόντων, εξαρτημάτων ή εξοπλισμού χωρίς πιστοποιητικό έγκρισης φορέα παραγωγής σύμφωνα με το τμήμα ΣΤ της ενότητας Α του παρόντος παραρτήματος.
                                             
                                          
                              
                                    β)
                                 
                                 
                                    Η αρμόδια αρχή περιλαμβάνει στην τήρηση αρχείων:
                                    
                                                1.
                                             
                                             
                                                έγγραφα που τεκμηριώνουν τη χρήση εναλλακτικών μέσων συμμόρφωσης·
                                             
                                          
                                                2.
                                             
                                             
                                                πληροφορίες σχετικά με την ασφάλεια που παρέχονται σύμφωνα με την παράγραφο 21.B.15 και μέτρα παρακολούθησης·
                                             
                                          
                                                3.
                                             
                                             
                                                χρήση διατάξεων σχετικά με διασφαλίσεις και ευελιξία σύμφωνα με το άρθρο 70, το άρθρο 71 παράγραφος 1 και το άρθρο 76 παράγραφος 4 του κανονισμού (ΕΕ) 2018/1139.
                                             
                                          
                              
                                    γ)
                                 
                                 
                                    Η αρμόδια αρχή τηρεί κατάλογο όλων των πιστοποιητικών, των εγκρίσεων, των εξουσιοδοτήσεων και των εγγράφων συμφωνίας που έχει εκδώσει.
                                 
                              
                                    δ)
                                 
                                 
                                    Όλα τα αρχεία κατά τα στοιχεία α), β) και γ) φυλάσσονται για περίοδο τουλάχιστον 5 ετών σύμφωνα με το εφαρμοστέο δίκαιο προστασίας των δεδομένων.
                                 
                              
                                    ε)
                                 
                                 
                                    Όλα τα αρχεία κατά τα στοιχεία α), β) και γ) τίθενται, εφόσον ζητηθούν, στη διάθεση αρμόδιων αρχών άλλου κράτους μέλους ή του Οργανισμού.»·
                                 
                              
                  
                        12)
                     
                     
                        η παράγραφος 21.B.60 απαλείφεται·
                     
                  
                        13)
                     
                     
                        προστίθεται η ακόλουθη παράγραφος 21.B.65:
                        «21.B.65   Αναστολή, περιορισμός και ανάκληση
                        
                        Η αρμόδια αρχή:
                        
                                    α)
                                 
                                 
                                    αναστέλλει πιστοποιητικό, έγκριση, πτητική άδεια, εξουσιοδότηση ή έγγραφο συμφωνίας όταν κρίνει ότι υπάρχουν βάσιμοι λόγοι ότι η ενέργεια αυτή είναι αναγκαία για την αποτροπή σοβαρής απειλής κατά της ασφάλειας αεροσκάφους·
                                 
                              
                                    β)
                                 
                                 
                                    αναστέλλει, ανακαλεί ή περιορίζει πιστοποιητικό, έγκριση, πτητική άδεια, εξουσιοδότηση ή έγγραφο συμφωνίας εάν η εν λόγω ενέργεια απαιτείται σύμφωνα με τις παραγράφους 21.B.125, 21.B.225 ή 21.B.433·
                                 
                              
                                    γ)
                                 
                                 
                                    αναστέλλει ή ανακαλεί πιστοποιητικό αξιοπλοΐας ή πιστοποιητικό θορύβου, εφόσον υπάρχουν αποδεικτικά στοιχεία ότι δεν πληρούνται ορισμένοι από τους όρους που προβλέπονται στην παράγραφο 21.A.181 στοιχείο α) ή στην παράγραφο 21.A.211 στοιχείο α)·
                                 
                              
                                    δ)
                                 
                                 
                                    αναστέλλει ή περιορίζει πιστοποιητικό, έγκριση, πτητική άδεια, εξουσιοδότηση ή έγγραφο συμφωνίας, εν όλω ή εν μέρει, εάν απρόβλεπτες περιστάσεις που διαφεύγουν του ελέγχου της αρμόδιας αρχής εμποδίζουν τους επιθεωρητές της να ασκήσουν τα εποπτικά τους καθήκοντα κατά τη διάρκεια του κύκλου προγραμματισμού της εποπτείας.»·
                                 
                              
                  
                        14)
                     
                     
                        προστίθεται η ακόλουθη παράγραφος 21.B.115:
                        «21.B.115   Μέσα συμμόρφωσης
                        
                        
                                    α)
                                 
                                 
                                    Ο Οργανισμός καταρτίζει αποδεκτά μέσα συμμόρφωσης (“ΑΜΣ”), τα οποία επιτρέπεται να χρησιμοποιούνται για την επίτευξη συμμόρφωσης με τον κανονισμό (ΕΕ) 2018/1139 και τις κατ’ εξουσιοδότηση και εκτελεστικές πράξεις του.
                                 
                              
                                    β)
                                 
                                 
                                    Επιτρέπεται η χρήση εναλλακτικών μέσων συμμόρφωσης για την επίτευξη συμμόρφωσης με τον παρόντα κανονισμό.
                                 
                              
                                    γ)
                                 
                                 
                                    Οι αρμόδιες αρχές ενημερώνουν τον Οργανισμό για κάθε εναλλακτικό μέσο συμμόρφωσης που χρησιμοποιείται από φορείς υπό την εποπτεία τους ή από τις ίδιες για την επίτευξη συμμόρφωσης προς τον παρόντα κανονισμό.»·.
                                 
                              
                  
                        15)
                     
                     
                        η παράγραφος 21.B.120 αντικαθίσταται από το ακόλουθο κείμενο:
                        «21.B.120   Διαδικασία αρχικής πιστοποίησης
                        
                        
                                    α)
                                 
                                 
                                    Μόλις η αρμόδια αρχή λάβει αίτηση για την έκδοση εγγράφου συμφωνίας με σκοπό να αποδειχθεί η συμμόρφωση μεμονωμένων προϊόντων, εξαρτημάτων και εξοπλισμού, επαληθεύει τη συμμόρφωση του αιτούντος με τις εφαρμοστέες απαιτήσεις.
                                 
                              
                                    β)
                                 
                                 
                                    Η αρμόδια αρχή τηρεί αρχείο όλων των ευρημάτων, των ενεργειών για το κλείσιμο υποθέσεων, καθώς και των συστάσεων για την έκδοση του εγγράφου συμφωνίας.
                                 
                              
                                    γ)
                                 
                                 
                                    Η αρμόδια αρχή επιβεβαιώνει εγγράφως στον αιτούντα όλα τα ευρήματα που προέκυψαν κατά την επαλήθευση. Για την αρχική πιστοποίηση, όλα τα ευρήματα πρέπει να διορθώνονται κατά τρόπο που ικανοποιεί την αρμόδια αρχή πριν από την έκδοση του εγγράφου συμφωνίας.
                                 
                              
                                    δ)
                                 
                                 
                                    Εφόσον διαπιστώσει τη συμμόρφωση του αιτούντος με τις εφαρμοστέες απαιτήσεις, η αρμόδια αρχή εκδίδει το έγγραφο συμφωνίας (Έντυπο 65 του EASA, βλέπε προσάρτημα XI).
                                 
                              
                                    ε)
                                 
                                 
                                    Το έγγραφο συμφωνίας αναφέρει το πεδίο εφαρμογής της συμφωνίας, την ημερομηνία λήξης και, κατά περίπτωση, τους εφαρμοστέους περιορισμούς.
                                 
                              
                                    στ)
                                 
                                 
                                    Η διάρκεια ισχύος του εγγράφου συμφωνίας δεν υπερβαίνει το 1 έτος.»·
                                 
                              
                  
                        16)
                     
                     
                        η παράγραφος 21.B.125 αντικαθίσταται από το ακόλουθο κείμενο:
                        «21.B.125   Ευρήματα και διορθωτικά μέτρα· παρατηρήσεις
                        
                        
                                    α)
                                 
                                 
                                    Η αρμόδια αρχή εφαρμόζει σύστημα για την ανάλυση των ευρημάτων ως προς τη σοβαρότητά τους για την ασφάλεια.
                                 
                              
                                    β)
                                 
                                 
                                    Η αρμόδια αρχή εκδίδει εύρημα επιπέδου 1 όταν ανιχνεύεται σημαντική περίπτωση μη συμμόρφωσης με τις εφαρμοστέες απαιτήσεις του κανονισμού (ΕΕ) 2018/1139 και των κατ’ εξουσιοδότηση και εκτελεστικών του πράξεων, με τις διαδικασίες και τα εγχειρίδια του φορέα ή με τους όρους του εγγράφου συμφωνίας, η οποία οδηγεί σε μείωση της ασφάλειας ή θέτει σε σοβαρό κίνδυνο την ασφάλεια πτήσεων.
                                    Τα ευρήματα επιπέδου 1 περιλαμβάνουν επίσης:
                                    
                                                1.
                                             
                                             
                                                άρνηση πρόσβασης της αρμόδιας αρχής στις εγκαταστάσεις του φορέα κατά την παράγραφο 21.A.9, κατά τη διάρκεια του κανονικού ωραρίου λειτουργίας και μετά από δύο γραπτά αιτήματα·
                                             
                                          
                                                2.
                                             
                                             
                                                απόκτηση του εγγράφου συμφωνίας ή διατήρηση της ισχύος του με παραποιημένα υποβληθέντα δικαιολογητικά· και
                                             
                                          
                                                3.
                                             
                                             
                                                στοιχεία για εσφαλμένη πρακτική ή δόλια χρήση του εγγράφου συμφωνίας.
                                             
                                          
                              
                                    γ)
                                 
                                 
                                    Η αρμόδια αρχή εκδίδει εύρημα επιπέδου 2 όταν ανιχνεύεται περίπτωση μη συμμόρφωσης με τις εφαρμοστέες απαιτήσεις του κανονισμού (ΕΕ) 2018/1139 και των κατ’ εξουσιοδότηση και εκτελεστικών του πράξεων, με τις διαδικασίες και τα εγχειρίδια του φορέα ή με τους όρους του εγγράφου συμφωνίας, η οποία δεν ταξινομείται ως εύρημα επιπέδου 1.
                                 
                              
                                    δ)
                                 
                                 
                                    Όταν κατά τη διάρκεια της εποπτείας ή με οποιοδήποτε άλλο μέσο ανιχνευθεί εύρημα, με την επιφύλαξη τυχόν πρόσθετων μέτρων που απαιτούνται βάσει του κανονισμού (ΕΕ) 2018/1139 και των κατ’ εξουσιοδότηση και εκτελεστικών του πράξεων, η αρμόδια αρχή κοινοποιεί εγγράφως το εύρημα στον φορέα και ζητεί τη λήψη διορθωτικών μέτρων για την αντιμετώπιση των περιπτώσεων μη συμμόρφωσης που διαπιστώθηκαν. Όταν κάποιο εύρημα επιπέδου 1 συνδέεται απευθείας με αεροσκάφος, η αρμόδια αρχή ενημερώνει την αρμόδια αρχή του κράτους μέλους στο οποίο είναι νηολογημένο το αεροσκάφος.
                                    
                                                1.
                                             
                                             
                                                Εάν υπάρχουν ευρήματα επιπέδου 1, η αρμόδια αρχή λαμβάνει αμέσως κατάλληλα μέτρα για να απαγορεύσει ή να περιορίσει τις δραστηριότητες του εμπλεκόμενου φορέα και, ανάλογα με την περίπτωση, προβαίνει σε ενέργειες για την ανάκληση του εγγράφου συμφωνίας ή τον περιορισμό ή την ολική ή μερική αναστολή του, αναλόγως της έκτασης του ευρήματος επιπέδου 1, έως ότου ο φορέας εφαρμόσει με επιτυχία διορθωτικά μέτρα.
                                             
                                          
                                                2.
                                             
                                             
                                                Εάν υπάρχουν ευρήματα επιπέδου 2, η αρμόδια αρχή:
                                                
                                                            i)
                                                         
                                                         
                                                            χορηγεί στον φορέα περίοδο για τη λήψη διορθωτικών μέτρων η οποία αντιστοιχεί στη φύση του ευρήματος και η οποία σε καμία περίπτωση δεν υπερβαίνει αρχικά τους 3 μήνες. Η εν λόγω περίοδος αρχίζει από την ημερομηνία της γραπτής κοινοποίησης του ευρήματος στον φορέα, με την οποία ζητούνται διορθωτικά μέτρα για την αντιμετώπιση της περίπτωσης μη συμμόρφωσης που διαπιστώθηκε. Στο τέλος της εν λόγω περιόδου και αναλόγως με τη φύση του ευρήματος, η αρμόδια αρχή μπορεί να παρατείνει την περίοδο των 3 μηνών, υπό τον όρο ότι έχει συμφωνηθεί σχέδιο διορθωτικών μέτρων με την αρμόδια αρχή·
                                                         
                                                      
                                                            ii)
                                                         
                                                         
                                                            αξιολογεί το σχέδιο διορθωτικών μέτρων και το σχέδιο εφαρμογής τους που προτείνει ο φορέας και τα αποδέχεται, εάν από την αξιολόγηση καταλήξει ότι επαρκούν για την αντιμετώπιση της περίπτωσης μη συμμόρφωσης·
                                                         
                                                      
                                                            iii)
                                                         
                                                         
                                                            εάν ο φορέας δεν υποβάλει αποδεκτό σχέδιο διορθωτικών μέτρων ή δεν εφαρμόσει τα διορθωτικά μέτρα εντός της προθεσμίας που έχει αποδεχτεί ή παρατείνει η αρμόδια αρχή, το εύρημα μετατρέπεται σε επιπέδου 1 και λαμβάνονται τα μέτρα που καθορίζονται στο στοιχείο στ) σημείο 1 περίπτωση i).
                                                         
                                                      
                                          
                              
                                    ε)
                                 
                                 
                                    Η αρμόδια αρχή μπορεί να διατυπώνει παρατηρήσεις για οποιαδήποτε από τις ακόλουθες περιπτώσεις για τις οποίες δεν απαιτούνται ευρήματα επιπέδου 1 ή 2:
                                    
                                                1.
                                             
                                             
                                                για κάθε τεμάχιο του οποίου η επίδοση έχει αξιολογηθεί ως αναποτελεσματική·
                                             
                                          
                                                2.
                                             
                                             
                                                όταν διαπιστωθεί ότι ένα τεμάχιο έχει τη δυνατότητα να προκαλέσει έλλειψη συμμόρφωσης σύμφωνα με τα στοιχεία β) ή γ)·
                                             
                                          
                                                3.
                                             
                                             
                                                όταν οι προτάσεις ή οι βελτιώσεις παρουσιάζουν ενδιαφέρον για τις συνολικές επιδόσεις ασφάλειας του φορέα.
                                             
                                          Οι παρατηρήσεις που διατυπώνονται σύμφωνα με την παρούσα παράγραφο κοινοποιούνται γραπτώς στον φορέα και καταγράφονται από την αρμόδια αρχή.»·
                                 
                              
                  
                        17)
                     
                     
                        οι παράγραφοι 21.B.130, 21.B.145 και 21.B.150 απαλείφονται·
                     
                  
                        18)
                     
                     
                        προστίθεται η ακόλουθη παράγραφος 21.B.215:
                        «21.B.215   Μέσα συμμόρφωσης
                        
                        
                                    α)
                                 
                                 
                                    Ο Οργανισμός καταρτίζει αποδεκτά μέσα συμμόρφωσης (“ΑΜΣ”), τα οποία επιτρέπεται να χρησιμοποιούνται για την επίτευξη συμμόρφωσης με τον κανονισμό (ΕΕ) 2018/1139 και τις κατ’ εξουσιοδότηση και εκτελεστικές πράξεις του.
                                 
                              
                                    β)
                                 
                                 
                                    Επιτρέπεται η χρήση εναλλακτικών μέσων συμμόρφωσης για την επίτευξη συμμόρφωσης με τον παρόντα κανονισμό.
                                 
                              
                                    γ)
                                 
                                 
                                    Οι αρμόδιες αρχές ενημερώνουν τον Οργανισμό για κάθε εναλλακτικό μέσο συμμόρφωσης που χρησιμοποιείται από φορείς υπό την εποπτεία τους ή από τις ίδιες για την επίτευξη συμμόρφωσης προς τον παρόντα κανονισμό.»·
                                 
                              
                  
                        19)
                     
                     
                        η παράγραφος 21.B.220 αντικαθίσταται από το ακόλουθο κείμενο:
                        «21.B.220   Διαδικασία αρχικής πιστοποίησης
                        
                        
                                    α)
                                 
                                 
                                    Μόλις η αρμόδια αρχή λάβει αίτηση για την αρχική έκδοση πιστοποιητικού έγκρισης φορέα παραγωγής, επαληθεύει τη συμμόρφωση του αιτούντος με τις εφαρμοστέες απαιτήσεις.
                                 
                              
                                    β)
                                 
                                 
                                    Συγκαλείται συνεδρίαση με τον υπόλογο διευθυντή του αιτούντος τουλάχιστον μία φορά κατά τη διάρκεια της διερεύνησης για αρχική πιστοποίηση, για να διασφαλισθεί ότι το εν λόγω πρόσωπο κατανοεί πλήρως τον ρόλο και τη λογοδοσία του.
                                 
                              
                                    γ)
                                 
                                 
                                    Η αρμόδια αρχή τηρεί αρχείο όλων των ευρημάτων, των ενεργειών για το κλείσιμο υποθέσεων, καθώς και των συστάσεων για την έκδοση του πιστοποιητικού έγκρισης φορέα παραγωγής.
                                 
                              
                                    δ)
                                 
                                 
                                    Η αρμόδια αρχή επιβεβαιώνει εγγράφως στον αιτούντα όλα τα ευρήματα που προέκυψαν κατά την επαλήθευση. Για την αρχική πιστοποίηση, όλα τα ευρήματα πρέπει να διορθώνονται κατά τρόπο που ικανοποιεί την αρμόδια αρχή πριν από την έκδοση του πιστοποιητικού.
                                 
                              
                                    ε)
                                 
                                 
                                    Εφόσον διαπιστώσει τη συμμόρφωση του αιτούντος με τις εφαρμοστέες απαιτήσεις, η αρμόδια αρχή εκδίδει το πιστοποιητικό έγκρισης φορέα παραγωγής (έντυπο 55 του EASA, βλέπε προσάρτημα X).
                                 
                              
                                    στ)
                                 
                                 
                                    Ο αριθμός αναφοράς του πιστοποιητικού περιλαμβάνεται στο έντυπο 55 του EASA κατά τρόπο που καθορίζει ο Οργανισμός.
                                 
                              
                                    ζ)
                                 
                                 
                                    Το πιστοποιητικό εκδίδεται για αόριστη διάρκεια. Τα δικαιώματα και το αντικείμενο των δραστηριοτήτων που εγκρίνεται να διεξάγει ο φορέας, καθώς και τυχόν περιορισμοί, κατά περίπτωση, καθορίζονται στους όρους της έγκρισης που επισυνάπτεται στο πιστοποιητικό.»·
                                 
                              
                  
                        20)
                     
                     
                        προστίθενται οι ακόλουθες παράγραφοι 21.B.221 και 21.B.222:
                        «21.B.221   Αρχές εποπτείας
                        
                        
                                    α)
                                 
                                 
                                    Η αρμόδια αρχή επαληθεύει:
                                    
                                                1.
                                             
                                             
                                                τη συμμόρφωση με τις εφαρμοστέες απαιτήσεις για φορείς, πριν εκδώσει πιστοποιητικό έγκρισης φορέα παραγωγής·
                                             
                                          
                                                2.
                                             
                                             
                                                τη διαρκή συμμόρφωση με τις εφαρμοστέες απαιτήσεις για τους φορείς που έχει πιστοποιήσει·
                                             
                                          
                                                3.
                                             
                                             
                                                την εφαρμογή κατάλληλων μέτρων ασφάλειας που έχει ορίσει η αρμόδια αρχή σύμφωνα με την παράγραφο 21.B.20 στοιχεία γ) και δ).
                                             
                                          
                              
                                    β)
                                 
                                 
                                    Η εν λόγω επαλήθευση:
                                    
                                                1.
                                             
                                             
                                                υποστηρίζεται από τεκμηρίωση που προορίζεται ειδικά για την καθοδήγηση του προσωπικού που είναι αρμόδιο για την εποπτεία σχετικά με την εκτέλεση των καθηκόντων του·
                                             
                                          
                                                2.
                                             
                                             
                                                παρέχει στους ενδιαφερόμενους φορείς τα αποτελέσματα των δραστηριοτήτων εποπτείας·
                                             
                                          
                                                3.
                                             
                                             
                                                βασίζεται σε αξιολογήσεις, ελέγχους και επιθεωρήσεις, καθώς και σε αιφνίδιες επιθεωρήσεις, εάν είναι απαραίτητο·
                                             
                                          
                                                4.
                                             
                                             
                                                παρέχει στην αρμόδια αρχή τα αποδεικτικά στοιχεία που είναι αναγκαία σε περίπτωση που απαιτείται περαιτέρω δράση, συμπεριλαμβανομένων των μέτρων που προβλέπονται στην παράγραφο 21.B.225.
                                             
                                          
                              
                                    γ)
                                 
                                 
                                    Η αρμόδια αρχή καθορίζει το πεδίο εφαρμογής της εποπτείας που ορίζεται στα στοιχεία α) και β), λαμβάνοντας υπόψη τα αποτελέσματα προηγούμενων δραστηριοτήτων εποπτείας και τις προτεραιότητες ασφάλειας.
                                 
                              
                                    δ)
                                 
                                 
                                    Εάν οι εγκαταστάσεις φορέα βρίσκονται σε περισσότερα του ενός κράτη, η αρμόδια αρχή, όπως ορίζεται στην παράγραφο 21.1, μπορεί να συμφωνήσει να αναλάβει/-ουν τα καθήκοντα εποπτείας η/οι αρμόδια/-ες αρχή/-ές του/των κράτους/-ών μέλους/-ών όπου βρίσκονται οι εγκαταστάσεις, ή ο Οργανισμός για τις εγκαταστάσεις που βρίσκονται εκτός εδάφους για το οποίο είναι αρμόδια τα κράτη μέλη σύμφωνα με τη σύμβαση του Σικάγου. Κάθε φορέας υποκείμενος σε τέτοια συμφωνία ενημερώνεται για την ύπαρξη και το πεδίο εφαρμογής της.
                                 
                              
                                    ε)
                                 
                                 
                                    Για δραστηριότητες εποπτείας που εκτελούνται σε εγκαταστάσεις ευρισκόμενες σε άλλο κράτος μέλος εκτός εκείνου όπου ο φορέας έχει την κύρια εγκατάστασή του, η αρμόδια αρχή κατά την παράγραφο 21.1 ενημερώνει την αρμόδια αρχή του εν λόγω κράτους μέλους πριν από τη διενέργεια επιτόπιου ελέγχου ή επιθεώρησης των εγκαταστάσεων.
                                 
                              
                                    στ)
                                 
                                 
                                    Η αρμόδια αρχή συλλέγει και επεξεργάζεται κάθε πληροφορία που κρίνει αναγκαία για τη διενέργεια δραστηριοτήτων εποπτείας.
                                 
                              21.B.222   Πρόγραμμα εποπτείας
                        
                        
                                    α)
                                 
                                 
                                    Η αρμόδια αρχή καταρτίζει και διατηρεί πρόγραμμα εποπτείας το οποίο καλύπτει τις δραστηριότητες εποπτείας που απαιτούνται κατά την παράγραφο 21.B.221 στοιχείο α).
                                 
                              
                                    β)
                                 
                                 
                                    Το πρόγραμμα εποπτείας λαμβάνει υπόψη τον ιδιαίτερο χαρακτήρα του φορέα, την περιπλοκότητα των δραστηριοτήτων του, τα αποτελέσματα προηγούμενων δραστηριοτήτων πιστοποίησης και/ή εποπτείας, και βασίζεται στην αξιολόγηση των σχετικών κινδύνων. Σε κάθε κύκλο προγραμματισμού της εποπτείας το πρόγραμμα περιλαμβάνει:
                                    
                                                1.
                                             
                                             
                                                αξιολογήσεις, ελέγχους και επιθεωρήσεις, συμπεριλαμβανομένων, ανάλογα με την περίπτωση:
                                                
                                                            i)
                                                         
                                                         
                                                            αξιολογήσεων του συστήματος διαχείρισης και ελέγχων των διαδικασιών·
                                                         
                                                      
                                                            ii)
                                                         
                                                         
                                                            ελέγχων προϊόντων με σχετικό δείγμα των προϊόντων, των εξαρτημάτων και του εξοπλισμού που εμπίπτουν στο αντικείμενο του φορέα·
                                                         
                                                      
                                                            iii)
                                                         
                                                         
                                                            δειγματοληψίας της εργασίας που διενεργήθηκε· και
                                                         
                                                      
                                                            iv)
                                                         
                                                         
                                                            αιφνιδιαστικών επιθεωρήσεων·
                                                         
                                                      
                                          
                                                2.
                                             
                                             
                                                συνεδριάσεις που συγκαλούνται μεταξύ του υπόλογου διευθυντή και της αρμόδιας αρχής, προκειμένου να διασφαλίζεται ότι αμφότερα τα μέρη παραμένουν ενήμερα σχετικά με όλα τα σημαντικά ζητήματα.
                                             
                                          
                              
                                    γ)
                                 
                                 
                                    Ο κύκλος προγραμματισμού της εποπτείας δεν υπερβαίνει τους 24 μήνες.
                                 
                              
                                    δ)
                                 
                                 
                                    Κατά παρέκκλιση από το στοιχείο γ), ο κύκλος προγραμματισμού της εποπτείας επιτρέπεται να παραταθεί έως 36 μήνες, εφόσον κατά τη διάρκεια των προηγούμενων 24 μηνών η αρμόδια αρχή διαπιστώσει ότι:
                                    
                                                1.
                                             
                                             
                                                ο φορέας έχει αποδείξει ότι μπορεί να εντοπίσει αποτελεσματικά κινδύνους κατά της ασφάλειας της αεροπορίας και να διαχειριστεί τη συναφή διακινδύνευση·
                                             
                                          
                                                2.
                                             
                                             
                                                ο φορέας έχει αποδείξει διαρκώς τη συμμόρφωσή του με τις παραγράφους 21.A.147 και 21.A.148 και ότι έχει τον πλήρη έλεγχο όλων των αλλαγών στο σύστημα διαχείρισης παραγωγής·
                                             
                                          
                                                3.
                                             
                                             
                                                δεν έχουν εκδοθεί ευρήματα επιπέδου 1·
                                             
                                          
                                                4.
                                             
                                             
                                                όλα τα διορθωτικά μέτρα εφαρμόστηκαν εντός της χρονικής περιόδου που είχε αποδεχτεί ή παρατείνει η αρμόδια αρχή σύμφωνα με την παράγραφο 21.B.225.
                                             
                                          Κατά παρέκκλιση από το στοιχείο γ), ο κύκλος προγραμματισμού της εποπτείας επιτρέπεται να παραταθεί έως 48 μήνες κατ’ ανώτατο όριο, εάν, επιπροσθέτως των όρων που προβλέπονται στα σημεία 1 έως 4 ανωτέρω, ο φορέας έχει καταρτίσει αποτελεσματικό σύστημα διαρκούς αναφοράς στην αρμόδια αρχή των επιδόσεων ασφάλειας και της ρυθμιστικής συμμόρφωσης του ίδιου του φορέα και η αρμόδια αρχή το έχει εγκρίνει.
                                 
                              
                                    ε)
                                 
                                 
                                    Ο κύκλος προγραμματισμού της εποπτείας μπορεί να μειωθεί αν υπάρχουν στοιχεία από τα οποία προκύπτει μείωση των επιδόσεων ασφάλειας του φορέα.
                                 
                              
                                    στ)
                                 
                                 
                                    Το πρόγραμμα εποπτείας περιλαμβάνει αρχεία με τις ημερομηνίες των προγραμματισμένων αξιολογήσεων, ελέγχων, επιθεωρήσεων και συνεδριάσεων και των αξιολογήσεων, ελέγχων, επιθεωρήσεων και συνεδριάσεων που ολοκληρώθηκαν αποτελεσματικά.
                                 
                              
                                    ζ)
                                 
                                 
                                    Μετά την ολοκλήρωση κάθε κύκλου προγραμματισμού της εποπτείας, η αρμόδια αρχή εκδίδει έκθεση σύστασης σχετικά με τη συνέχιση της έγκρισης, στην οποία αποτυπώνονται τα αποτελέσματα της εποπτείας.»·
                                 
                              
                  
                        21)
                     
                     
                        η παράγραφος 21.B.225 αντικαθίσταται από το ακόλουθο κείμενο:
                        «21.B.225   Ευρήματα και διορθωτικά μέτρα· παρατηρήσεις
                        
                        
                                    α)
                                 
                                 
                                    Η αρμόδια αρχή εφαρμόζει διαδικασία για την ανάλυση των ευρημάτων ως προς τη σοβαρότητά τους για την ασφάλεια.
                                 
                              
                                    β)
                                 
                                 
                                    Η αρμόδια αρχή εκδίδει εύρημα επιπέδου 1 όταν ανιχνεύεται σημαντική περίπτωση μη συμμόρφωσης με τις εφαρμοστέες απαιτήσεις του κανονισμού (ΕΕ) 2018/1139 και των κατ’ εξουσιοδότηση και εκτελεστικών του πράξεων, με τις διαδικασίες και τα εγχειρίδια του φορέα ή με το πιστοποιητικό, συμπεριλαμβανομένων των όρων έγκρισης, η οποία οδηγεί σε μείωση της ασφάλειας ή θέτει σε σοβαρό κίνδυνο την ασφάλεια πτήσεων.
                                    Τα ευρήματα επιπέδου 1 περιλαμβάνουν επίσης:
                                    
                                                1.
                                             
                                             
                                                άρνηση πρόσβασης της αρμόδιας αρχής στις εγκαταστάσεις του φορέα κατά την παράγραφο 21.A.9, κατά τη διάρκεια του κανονικού ωραρίου λειτουργίας και μετά από δύο γραπτά αιτήματα·
                                             
                                          
                                                2.
                                             
                                             
                                                απόκτηση του πιστοποιητικού έγκρισης φορέα παραγωγής ή διατήρηση της ισχύος του με παραποιημένα υποβληθέντα δικαιολογητικά·
                                             
                                          
                                                3.
                                             
                                             
                                                στοιχεία για εσφαλμένη πρακτική ή δόλια χρήση του πιστοποιητικού έγκρισης φορέα παραγωγής· και
                                             
                                          
                                                4.
                                             
                                             
                                                μη διορισμό υπόλογου διευθυντή σύμφωνα με την παράγραφο 21.A.245 στοιχείο α).
                                             
                                          
                              
                                    γ)
                                 
                                 
                                    Η αρμόδια αρχή εκδίδει εύρημα επιπέδου 2 όταν ανιχνεύεται περίπτωση μη συμμόρφωσης με τις εφαρμοστέες απαιτήσεις του κανονισμού (ΕΕ) 2018/1139 και των κατ’ εξουσιοδότηση και εκτελεστικών του πράξεων, με τις διαδικασίες και τα εγχειρίδια του φορέα ή με το πιστοποιητικό, συμπεριλαμβανομένων των όρων έγκρισης, η οποία δεν ταξινομείται ως εύρημα επιπέδου 1.
                                 
                              
                                    δ)
                                 
                                 
                                    Όταν κατά τη διάρκεια της εποπτείας ή με οποιοδήποτε άλλο μέσο ανιχνευθεί εύρημα, με την επιφύλαξη τυχόν πρόσθετων μέτρων που απαιτούνται βάσει του κανονισμού (ΕΕ) 2018/1139 και των κατ’ εξουσιοδότηση και εκτελεστικών του πράξεων, η αρμόδια αρχή κοινοποιεί εγγράφως το εύρημα στον φορέα και ζητεί τη λήψη διορθωτικών μέτρων για την αντιμετώπιση των περιπτώσεων μη συμμόρφωσης που διαπιστώθηκαν. Όταν κάποιο εύρημα επιπέδου 1 συνδέεται απευθείας με αεροσκάφος, η αρμόδια αρχή ενημερώνει την αρμόδια αρχή του κράτους μέλους στο οποίο είναι νηολογημένο το αεροσκάφος.
                                    
                                                1.
                                             
                                             
                                                Εάν υπάρχουν ευρήματα επιπέδου 1, η αρμόδια αρχή λαμβάνει αμέσως κατάλληλα μέτρα για να απαγορεύσει ή να περιορίσει τις δραστηριότητες του εμπλεκόμενου φορέα και, ανάλογα με την περίπτωση, προβαίνει σε ενέργειες για την ανάκληση του πιστοποιητικού έγκρισης φορέα παραγωγής ή τον περιορισμό ή την ολική ή μερική αναστολή του, αναλόγως της έκτασης του ευρήματος επιπέδου 1, έως ότου ο φορέας εφαρμόσει με επιτυχία διορθωτικά μέτρα.
                                             
                                          
                                                2.
                                             
                                             
                                                Εάν υπάρχουν ευρήματα επιπέδου 2, η αρμόδια αρχή:
                                                
                                                            i)
                                                         
                                                         
                                                            χορηγεί στον φορέα περίοδο για τη λήψη διορθωτικών μέτρων η οποία αντιστοιχεί στη φύση του ευρήματος και η οποία σε καμία περίπτωση δεν υπερβαίνει αρχικά τους 3 μήνες. Η εν λόγω περίοδος αρχίζει από την ημερομηνία της γραπτής κοινοποίησης του ευρήματος στον φορέα, με την οποία ζητούνται διορθωτικά μέτρα για την αντιμετώπιση της περίπτωσης μη συμμόρφωσης που διαπιστώθηκε. Στο τέλος της εν λόγω περιόδου και αναλόγως με τη φύση του ευρήματος, η αρμόδια αρχή μπορεί να παρατείνει την περίοδο των 3 μηνών, υπό τον όρο ότι έχει συμφωνηθεί σχέδιο διορθωτικών μέτρων με την αρμόδια αρχή·
                                                         
                                                      
                                                            ii)
                                                         
                                                         
                                                            αξιολογεί τα διορθωτικά μέτρα και το σχέδιο εφαρμογής τους που προτείνει ο φορέας και τα αποδέχεται, εάν από την αξιολόγηση καταλήξει ότι επαρκούν για την αντιμετώπιση της περίπτωσης μη συμμόρφωσης·
                                                         
                                                      
                                                            iii)
                                                         
                                                         
                                                            εάν ο φορέας δεν υποβάλει αποδεκτό σχέδιο διορθωτικών μέτρων ή δεν εφαρμόσει τα διορθωτικά μέτρα εντός της προθεσμίας που έχει αποδεχτεί ή παρατείνει η αρμόδια αρχή, το εύρημα μετατρέπεται σε επιπέδου 1 και λαμβάνονται τα μέτρα που καθορίζονται στο στοιχείο δ) σημείο 1.
                                                         
                                                      
                                          
                              
                                    ε)
                                 
                                 
                                    Η αρμόδια αρχή μπορεί να διατυπώνει παρατηρήσεις για οποιαδήποτε από τις ακόλουθες περιπτώσεις για τις οποίες δεν απαιτούνται ευρήματα επιπέδου 1 ή 2:
                                    
                                                1.
                                             
                                             
                                                για κάθε τεμάχιο του οποίου η επίδοση έχει αξιολογηθεί ως αναποτελεσματική· ή
                                             
                                          
                                                2.
                                             
                                             
                                                όταν διαπιστωθεί ότι ένα τεμάχιο έχει τη δυνατότητα να προκαλέσει έλλειψη συμμόρφωσης σύμφωνα με τα στοιχεία β) ή γ)· ή
                                             
                                          
                                                3.
                                             
                                             
                                                όταν οι προτάσεις ή οι βελτιώσεις παρουσιάζουν ενδιαφέρον για τις συνολικές επιδόσεις ασφάλειας του φορέα.
                                             
                                          Οι παρατηρήσεις που διατυπώνονται σύμφωνα με την παρούσα παράγραφο κοινοποιούνται γραπτώς στον φορέα και καταγράφονται από την αρμόδια αρχή.»·
                                 
                              
                  
                        22)
                     
                     
                        οι παράγραφοι 21.B.230 και 21.B.235 απαλείφονται·
                     
                  
                        23)
                     
                     
                        η παράγραφος 21.B.240 αντικαθίσταται από το ακόλουθο κείμενο:
                        «21.B.240   Τροποποιήσεις στο σύστημα διαχείρισης παραγωγής
                        
                        
                                    α)
                                 
                                 
                                    Μόλις η αρμόδια αρχή λάβει αίτηση για σημαντική τροποποίηση του συστήματος διαχείρισης παραγωγής, ελέγχει τη συμμόρφωση του φορέα με τις εφαρμοστέες απαιτήσεις του παρόντος παραρτήματος πριν εκδώσει την έγκριση.
                                 
                              
                                    β)
                                 
                                 
                                    Η αρμόδια αρχή καθορίζει τους όρους υπό τους οποίους ο φορέας μπορεί να λειτουργεί κατά τη διάρκεια της αξιολόγησης της τροποποίησης, εκτός εάν η αρμόδια αρχή κρίνει ότι πρέπει να ανασταλεί το πιστοποιητικό έγκρισης φορέα παραγωγής.
                                 
                              
                                    γ)
                                 
                                 
                                    Εάν η αρμόδια αρχή διαπιστώσει ότι ο φορέας συμμορφώνεται με τις εφαρμοστέες απαιτήσεις, εγκρίνει την τροποποίηση.
                                 
                              
                                    δ)
                                 
                                 
                                    Με την επιφύλαξη τυχόν πρόσθετων μέτρων επιβολής, εάν ο φορέας προβεί σε σημαντική τροποποίηση του συστήματος διαχείρισης παραγωγής χωρίς να έχει λάβει την έγκριση της αρμόδιας αρχής κατά το στοιχείο γ), η αρμόδια αρχή εξετάζει την ανάγκη αναστολής, περιορισμού ή ανάκλησης του πιστοποιητικού του φορέα.
                                 
                              
                                    ε)
                                 
                                 
                                    Όσον αφορά μη σημαντικές τροποποιήσεις του συστήματος διαχείρισης παραγωγής, η αρμόδια αρχή περιλαμβάνει επανεξέταση των εν λόγω τροποποιήσεων στη διαρκή εποπτεία της, σύμφωνα με τις αρχές που ορίζονται στην παράγραφο 21.B.221. Σε περίπτωση μη συμμόρφωσης, η αρμόδια αρχή ενημερώνει τον φορέα, ζητεί περαιτέρω τροποποιήσεις και ενεργεί σύμφωνα με την παράγραφο 21.B.225.»·
                                 
                              
                  
                        24)
                     
                     
                        οι παράγραφοι 21.B.245 και 21.B.260 απαλείφονται·
                     
                  
                        25)
                     
                     
                        στην παράγραφο 21.B.325, ο τίτλος αντικαθίσταται από το ακόλουθο κείμενο:
                        «21.B.325   Έκδοση πιστοποιητικού αξιοπλοΐας»
                        
                     
                  
                        26)
                     
                     
                        οι παράγραφοι 21.B.330 και 21.B.345 απαλείφονται·
                     
                  
                        27)
                     
                     
                        στην παράγραφο 21.B.525, ο τίτλος αντικαθίσταται από το ακόλουθο κείμενο:
                        «21.B.525   Έκδοση πτητικής άδειας·»
                        
                     
                  
                        28)
                     
                     
                        οι παράγραφοι 21.B.530 και 21.B.545 απαλείφονται.
                     
                  
      
      
         
            ΠΑΡΑΡΤΗΜΑ II
            Το μέρος 21του παραρτήματος I του κανονισμού (ΕΕ) αριθ. 748/2012 διορθώνεται ως εξής:
            
                        1)
                     
                     
                        Στην παράγραφο 21.B.325, το στοιχείο γ) αντικαθίσταται από το ακόλουθο κείμενο:
                        
                                    «γ)
                                 
                                 
                                    Για νέο αεροσκάφος, καθώς και για μεταχειρισμένο αεροσκάφος που προέρχεται από τρίτο κράτος, πέραν του αντίστοιχου πιστοποιητικού αξιοπλοΐας που αναφέρεται στα στοιχεία α) ή β), η αρμόδια αρχή του κράτους μέλους νηολόγησης εκδίδει:
                                    
                                                1.
                                             
                                             
                                                για αεροσκάφος που υπόκειται στο παράρτημα I (Μέρος-M) του κανονισμού (ΕΕ) αριθ. 1321/2014 της Επιτροπής, αρχικό πιστοποιητικό επιθεώρησης αξιοπλοΐας (έντυπο 15α του EASA, προσάρτημα II)·
                                             
                                          
                                                2.
                                             
                                             
                                                για νέο αεροσκάφος που υπόκειται στο παράρτημα Vβ (Μέρος-ML) του κανονισμού (ΕΕ) αριθ. 1321/2014 της Επιτροπής, αρχικό πιστοποιητικό επιθεώρησης αξιοπλοΐας (έντυπο 15γ του EASA, προσάρτημα II)·
                                             
                                          
                                                3.
                                             
                                             
                                                για μεταχειρισμένο αεροσκάφος που προέρχεται από τρίτο κράτος και υπόκειται στο παράρτημα Vβ (Μέρος-ML) του κανονισμού (ΕΕ) αριθ. 1321/2014 της Επιτροπής, αρχικό πιστοποιητικό επιθεώρησης αξιοπλοΐας (έντυπο 15γ του EASA, προσάρτημα II), εφόσον η αρμόδια αρχή έχει διενεργήσει την επιθεώρηση αξιοπλοΐας.»